የአማራ ክልል የምርጥ ዘር እጥረት በዘላቂነት የሚፈታበት ሰነድ ቢዘጋጅም ወደሥራ የሚገባበት ጊዜ አለመታወቁን የግብርና ቢሮው ገለጸ፡፡
በአማራ ክልል በምርጥ ዘር ፍላጎትና አቅርቦት መካከል ከፍተኛ ልዩነት አለ፡፡ በባለፈው ዓመት የመኸር ወቅት ከታረሰው መሬት መካከል በምርጥ ዘር የተሸፈነው ከ20 በመቶ እንደማይበልጥ የክልሉ ግብርና ምርምር ገልጾ ነበር፤ ግብርና ቢሮ ደግሞ 10 በመቶ ብቻ መሆኑን አረጋግጧል፡፡ ከአማራ ክልል ግብርና ቢሮ የተገኘው መረጃ እንደሚያሳየው በ2012/13ዓ.ም የመኸር ወቅት የዋና ዋና ሰብሎች ምርጥ ዘር ፍላጎት 242 ሺህ 343 ኩንታል ቢሆንም የቀረበው 152 ሺህ ኩንታል ብቻ ነው፡፡የመሬት አቅቦት ችግር፣ የብድር አገልግሎት አለመኖር እና የምርጥ ዘር አባዥ ድርጅቶች አቅም ማነስ ለችግሩ የቀረቡ ምክንያቶች ናቸው፡፡ በምርጥ ዘር ብዜት ድርጅቶች እና ዩኒየኖች አቅም ዝቅተኛ መሆኑንም በቢሮው የግብርና ግብዓቶች ገጠር ፋይናንስ ዳይሬክተር አበበ መኮንን ተናግረዋል፡፡ እንደ አቶ አበበ ማብራሪያ መንግሥትም አቅማቸውን ለማሳደግ በቂ ሥራ አልሠራም፡፡የምርጥ ዘር ብዜት ከፍተኛ ጥረት የሚጠይቅ ቢሆንም የባለሙያዎች ድጋፍ ጉራማይሌ መሆኑንም በችግርነት አንስተዋል፡፡